«Ислъамыем» ишIушIэ пчыхьэзэхахь — Адыгэ макъ\n«Ислъамыем» ишIушIэ пчыхьэзэхахь\nУрысыем, Адыгеим, Къэрэщэе-Щэрджэсым янароднэ артистэу, композиторэу Нэхэе Аслъан цIыфхэм япсауныгъэ къэухъумэгъэныр Iофыгъо шъхьаIэхэм ащыщэу елъытэ.\n— Зэпахырэ узэу дунаир зэлъызыкIугъэм гумэкIыгъуабэ къытфихьыгъ, — къытиIуагъ Адыгэ Республикэм и Къэралыгъо орэдыIо-къэшъокIо ансамблэу «Ислъамыем» ихудожественнэ пащэу, композиторэу Дмитрий Шостакович ыцIэкIэ агъэнэфэгъэ шIухьафтыныр къызыфагъэшъошагъэу Нэхэе Аслъан. — Апэрэ мафэхэм къащегъэжьагъэу узым пэуцугъэхэу цIыфхэм япсауныгъэ медицинэм иIофышIэхэм къаухъумэ. ШIушIагъэу яIэр дгъэлъапIэзэ, ящытхъу тIоныр яфэшъуашэу сэлъытэ.\n— Аслъан, тыгъэгъазэм и 17-м медицинэм иIофышIэхэм шIушIэ концерт къафэшъутынэу ишъухъухьагъ. Зэха­хьэм кIэщакIо узэрэфэхъу­гъэр тэшIэ.\n— Медицинэм иIофышIэхэм афэмышIапхъэ щыIэп. Адыгэ Республикэм псауныгъэм икъэу­хъумэнкIэ иминистрэу Мэрэтыкъо Рустем, ащ иIофшIэгъухэр гъусэ къытфэхъухи, шIушIэ концертыр зэхэтщэнэу итхъу­хьагъ.\n— «Ислъамыем» иартистхэм орэд къаIощт, къэшъощтых. Сыда ащ нэмыкIэу цIыфхэм яшъуIощтыр?\n— Медицинэм иIофышIэхэм фэбагъэ зыхэлъ гущыIэу зэхядгъэхы тшIоигъор макIэп. ОшIа, сымаджэр ылъэ теуцон ымылъэ­кIэу врачыр къызекIуалIэкIэ, мэгугъэ, IэпыIэгъоу къыратыщтым ежэ. Ынэгу ымылъэгъу­рэми, ынэхэм яплъын елъэкIы. Сымаджэмрэ врачымрэ зэгурыIоныгъэу азыфагу илъым къыпкъырыкIырэ зэдэгущыIэ­гъум нэбгыритIури егъэгъуазэ. Сымаджэр кIочIэгъу зыфэхъу­жьы, псауныгъэр нахьышIу зэ­рэ­хъущтым егупшысэ. ЦIыфхэм ятIо тшIоигъу медицинэм иIофы­шIэхэр щыIэныгъэм иухъума­кIохэу зэрэщытхэр.\n— Артистхэм къаIощт орэдхэр къыхэшъухыгъэха?\n— Медицинэм иIофышIэхэм нахь агу рихьыхэрэр, лъэпкъ искусствэм ехьылIагъэхэр, «Ислъамыем» ирепертуар хэтхэр къафэтIощтых.\n— Орэдым цIыфыр епIу, щыIэныгъэм фегъасэ.\n— Ар къыдэтлъытэзэ, псауныгъэр къэзыухъумэхэрэм таIу­кIэщт. Орэдыр — тиадыгабз, орэдыр — тигупшыс. Искусствэм ыбзэкIэ зэкIэ медицинэм иIофышIэхэм талъыIэсын тимурад.\n— Медицинэм щылажьэ­хэрэм гуетыныгъэ ин ахэлъ, ау ахэри IэпыIэгъу зищыкIагъэхэм ащыщхэу олъытэба?\n— Сэлъытэ. Апэрэ IэпыIэ­гъур вакцинэр цIыфхэм зыхалъхьаным къыщежьэ. Врачхэм къа­Iорэм тедэIу, дгъэцакIэ зыхъукIэ, тигумэкIхэр нахь макIэ хъущтых.\n— Лъэхъэнэ къинэу тызхэтым «Ислъамыем» концертхэр зэпигъэухэрэп.\n— «Ислъамыер» зызэхэтщагъэр мыгъэ илъэс 30 хъугъэ. Адыгеим ирайонхэм, къалэхэм концертхэр къащыттыгъэх.\n— Адыгэ Республикэм «Ислъамыер» илэгъу. Ансамблэм сыда анахьэу къыдэхъугъэр?\n— Ижъырэ адыгэ орэдхэм ятIонэрэ щыIакIэр ятэтыжьы, лъэхъаным диштэхэу ансамблэм къеIох. Урысыем и Правительствэ ипремие «Ислъамыем» къыфагъэшъошагъ. Гъогу тэрэз тытетэу тапэкIэ тызэрэлъыкIуа­тэрэр щыIэныгъэм къегъэлъагъо.\n— Дунаим щыпсэурэ адыгэхэм тилъэпкъ орэдхэр зэхахых.\n— Адыгэ Республикэм и ЛIышъхьэу КъумпIыл Мурат, Правительствэм, Парламентым тафэраз. Ахэр тиIэпыIэгъухэу тимурадхэм тафэкIо. Ижъырэ адыгэ орэдхэм ядэхагъэ тиконцертхэм къащытэгъэлъагъо. ТшIогъэшIэгъонэу къыхэзгъэщмэ сшIоигъор концертхэм адыгэхэм ямызакъоу, урысхэр, къэзэкъхэр, къэндзалхэр, урымхэр, нэмыкI лъэпкъхэри ягуапэу зэряплъыхэрэр ары. Искусствэм лъэпкъхэр зэрэзэфищэхэрэр «Ислъамыем» ипчыхьэзэха­хьэхэм ащытэлъэгъух. Искусствэр зышIогъэшIэгъонхэр типчыхьэзэхахьэ къетэгъэблагъэх. ТиорэдхэмкIэ, къашъохэмкIэ, лъэпкъ произведениехэмкIэ дгъэгушIохэ тшIоигъу.\n— Шъуигухэлъхэр къыжъудэхъунхэу шъуфэтэIо.\nПредыдущая Дунаим щыцIэрыIохэр тихьэкIагъэх\nСледущая Кавказскэ заповедникыр